**Koncertlekcija “Mūsu Maestro. Raimonds Pauls”**

**Rīgas Teikas vidusskolas skolēnu atsauksmes**

**1.a** **klase**

Man patika, kā Maestro spēlēja klavieres. Man patika, ka viņi stāstīja interesantus faktus par Maestro. Mēs varam lepoties, jo mums ir tik slavens komponists.

R.Pauls ir izcils komponists un pianists. Viņš ir sakomponējis ļoti daudz skaistu melodiju.

**4.a klase**

Man ļoti patika skatīties šo koncertlekciju. Bija ļoti interesanti, ka rādīja dažādus salīdzinājumus dziesmām, kuras dzied dažādos veidos. Bija interesanti arī dzirdēt kā Raimonds Pauls atbild uz jautājumiem. Raimonds Pauls arī izmanto humoru atbildēs, piemēram, par viņa mīļāko mācību priekšmetu skolā.

 Noskatoties izrādi, es neizjutu to, ka tā būtu par Raimondu Paulu. Tā bija muzikāli bagātīga un piepildīta. Mūziķu ekstrēmie mēģinājumi pārveidot un sniegt jaunu elpu, raksturu jau sabiedrībā plaši atpazīstamiem meldiņiem daļēji atmaksājās. Vienlaicīgi tas sniedza gan baudu saklausīt ko jaunu, gan riebuma sajūtu pret, manuprāt, zināmas klasikas pārveidošanu.

Izrādes vadītāji visnotaļ bija dinamiski, aktīvi un dzīvelīgi, cenšoties pamanāmi iekļaut jauneklīgas vēsmas. Diemžēl man pietrūka kaut kas vairāk no paša Raimonda Paula. Piemēram, vairāk jautājumi un atbildes, kāds stāsts iz' dzīves, interesanti fakti un atgadījumi no citiem mūziķiem, māksliniekiem, domu biedriem un kolēģiem. Taču kopumā redzēto vērtēju kā lietderīgu pieredzi.

 Manuprāt, šajā izrādē bija par maz informācijas par pašu Maestro, tur vairāk bija viņa sarakstītā mūzika, kuru uzskatu, ka bija nedaudz jāraksturo, kaut vai minot, kas bija iedvesmojums šim mūzikas gabalam no R.Paula puses. Šo izrādi es vairāk tad sauktu "Maestro R.Paula populārākie darbi" - gribējās vairāk jautājumus R.Paulam. Nebija nekādu pretenziju pret mūzikas izpildi, tā bija ļoti laba. Vadītāji bija diezgan aktīvi un pozitīvi - man patika.

**11.sa** **klase**

Koncertlekcija par Raimonda Paula mūziku man bija kā tikšanās ar senu draugu. Protams, mēs visi labi pazīstam gan pašu maestro, gan viņa mūziku. Man patika lekcijas nedaudz humoristiskais noskaņojums un informācijas pasniegšana tik dažādos veidos – stāstījums, intervijas, dziesmas, koncertu fragmenti. Komponists uz uzdotajiem jautājumiem, kā vienmēr, atbildēja ar humoru un vienkāršību.

Man bija interesanti uzzināt dažus faktus no Raimonda Paula dzīves un ikdienas, piemēram, ka viņam brokastīs garšo kafija ar pienu un bez cukura, ka viņš uzskata jaunību par milzīgu vērtību, kuru mēs novērtējam tikai tad, kad jau esam vecāki, kā arī to, ka viņam kopā ar mazmeitu patīk skatīties multfilmas. Piekrītu Maestro, ka laba dziesma ir tāda, kurai ir interesants teksts un lipīga melodija. Noderīga bija arī informācija un video par radio ierakstu studijas lielo skaņu ierakstu pulti, pie kuras strādājis arī pats maestro. Bija iespēja aplūkot arī lenšu magnetofonu un senu mikrofonu no pagājušā gadsimta piecdesmitajiem gadiem. Koncertlekcijas vadītāji dažādībai nodemonstrēja arī balss pārveidotāja iespējas.

Mani pārsteidza, ka Raimonds Pauls ierakstījis vairāk kā 133 mūzikas albumu. Man patīk daudzas Raimonda Paula dziesmas. Tās joprojām ir populāras arī mūsdienu jauniešu vidū. Tomēr labāk man patīk dziesmu oriģinālas vai nepārveidotas versijas, tādēļ nevaru teikt, ka ar patiku klausījos populāru kinofilmu vecās dziesmas jaunās skaņās. Man nav īpaši tuva arī džeza mūzika vai kāda cita instrumentālā mūzika, tādēļ šī koncerta daļa tik ļoti nepiesaistīja manu uzmanību. Kopumā lekcija man patika, jo atgādināja par to, ka mums ir tik slavens, radošs un izdomas bagāts komponists, kurš tajā pašā laikā ir vienkāršs, ar humora izjūtu un labsirdīgs. Tādēļ arī viņa radītās dziesmas ir tik vienkāršas, sirsnīgas un atmiņā paliekošas. Tās mīl un dzied gan jaunāki, gan vecāki dziedātāji, tās iederas arī dažādās kinofilmās un teātru izrādēs, un gandrīz katrā dzīves gadījumā.

**4.b klase**

Man visvairāk patika kad Rūta un Jānis pārtaisīja dziesmas no dažādām filmām un izveidoja tās interesantākas.

Man vēl ļoti patika, kad R.Pauls atbildēja uz jautājumiem.

Man mazliet nepatika tas, ka Raimondam Paulam uzdeva tik maz jautājumus.

Man viss ļoti patika.

**10.a klase**

No raidījuma par Raimondu Paulu es uzzināju daudz ko jaunu par viņa dzīves gājumu un sapratu, cik viņš ir fenomenāls. No šodienas koncerta es labāk iepazinos ar Latvijas kino mūzikas laika līniju. Abi raidījumi bija ļoti interesanti.

**10.b klase**

Kopumā bija labi samontēts, atbilstoša mūzika. Labi analizēti uzdotie jautājumi, kas Maestro tika uzdoti. Iespējams, ka koncertlekcija varēja būt nedaudz īsāka.

 Man patika,ka šī koncertlekcija bija ļoti interesanta un uzmanību piesaistoša. Manuprāt

tajā neko nevajadzētu mainīt. Bija labi izdevies papildinājums -video ar dažādiem efektiem.

Man patika, kā abi vadītāji vadīja koncerlekciju un ierakstu studijā "dziedāja". Patika, ka R.Pauls uz jautājumiem atbildēja ar humoru, piemēram, uz jautājumu "Vai matemātikai ir saistība ar mūziku?", viņš atbildēja ar "… skaitīt, cik tur santīmi par koncertu sanāca."